valgmandskollegium
Valgmandskollegium, den kreds af valgmænd (engelsk electors), som foretager det formelle valg (somme tider også det reelle) i forbindelse med indirekte valg (se afsnittet Valgsystem i valg).
Præsidenter vælges i nogle lande formelt af et valgmandskollegium, fx i USA af The Electoral College, og i Sydafrika af det nyvalgte parlament (National Assembly), som i den forbindelse fungerer som valgmandskollegium. I Danmark foregik det indirekte valg af landstingsmedlemmer indtil 1953 via et valgmandskollegium i hver enkelt landstingsvalgkreds.
Egentlige valgmandskollegier har kun den ene opgave at foretage det pågældende valg.